PRILOGA I

Predstavitev vsebine strateškega načrta SKP

1. Strateška izjava

V pregledu strateškega načrta SKP je opisano, kaj si SKP prizadeva doseči na ozemlju države članice. Poudarjeni so glavni pričakovani rezultati in intervencije, vključno z ustreznimi elementi zelene strukture, glede na ugotovljene potrebe ter povzete so ključne odločitve o dodelitvi finančnih sredstev. Prikazano je, kako so ti vidiki medsebojno povezani. S pomočjo poudarkov se lahko pokaže, kako so obravnavani glavni elementi iz Priporočil Komisije za strateški načrt SKP.

2. Ocena potreb, intervencijska strategija, kazalniki ozadja in ciljni načrt

2.1 Ocena potreb

Ta pododdelek strateškega načrta SKP za vsak specifični cilj iz člena 6(1) in (2) Uredbe (EU) 2021/2115 vsebuje:

(a) povzetek analize trenutnih razmer na podlagi prednosti, slabosti, priložnosti in nevarnosti (v nadaljnjem besedilu: analiza SWOT) v štirih delih (prednosti, slabosti, priložnosti in nevarnosti);

(b) opredelitev in opis vsake potrebe ne glede na to, ali je obravnavana v intervencijah strateškega načrta SKP. To zajema: (i) opis potrebe, vključno z vrstami zadevnih površin ali območij, kjer je to ustrezno; (ii) povezavo vsake potrebe z enim ali več specifičnih ciljev iz člena 6(1) in (2) Uredbe (EU) 2021/2115; (iii) v zvezi s specifičnim ciljem iz člena 6(1), točka (a), Uredbe (EU) 2021/2115 oceno navedenih potreb glede na pravičnejšo porazdelitev ter učinkovitejše in uspešnejše usmerjanje neposrednih plačil, pri čemer se po potrebi upošteva kmetijska struktura, in oceno potreb glede na obvladovanje tveganj; (iv) v zvezi s potrebami, povezanimi s specifičnimi cilji iz člena 6(1), točke (d), (e) in (f), Uredbe (EU) 2021/2115, kako so bile upoštevane zadevne ciljne vrednosti in drugi elementi iz nacionalnih okoljskih in podnebnih načrtov, ki izhajajo iz zakonodajnih aktov iz Priloge XIII k navedeni uredbi. V opisu je jasno opredeljeno, katere potrebe so povezane s katerimi zadevnimi ciljnimi vrednostmi ali nacionalnimi okoljskimi in podnebnimi načrti.

V tem pododdelku je na ravni strateškega načrta SKP opredeljeno naslednje:

(a) prioritizacija potreb, skupaj s tehtno utemeljitvijo sprejetih odločitev ter uporabljene metode in meril;

(b) po potrebi pojasnilo razlogov za to, da strateški načrt SKP določenih potreb ne obravnava ali jih obravnava le delno;

(c) po potrebi ocena potreb posameznih geografskih območij, kot so najbolj oddaljene regije ter gorska in otoška območja.

2.2 Intervencijska strategija

Ta pododdelek za vsak specifični cilj iz člena 6(1) in (2) Uredbe (EU) 2021/2115 vsebuje:

(a) opis intervencijske strategije, ki pojasnjuje, kako naj bi se pri obravnavanju potreb dopolnjevale kombinacija intervencij in drugi ustrezni ključni elementi strateškega načrta SKP, vključno z ozemeljskimi vidiki, kako intervencije neposredno in pomembno vplivajo na specifični cilj ter kako se dopolnjujejo z drugimi ustreznimi instrumenti zunaj strateškega načrta SKP;

(b) izbor kazalnikov rezultatov na podlagi ocene potreb, skupaj z utemeljitvijo ciljnih vrednosti in povezanih mejnikov, pomembnih za celotni strateški načrt SKP, na podlagi seznama iz Priloge I k Uredbi (EU) 2021/2115. Povezave med kazalniki rezultatov in cilji so skladne z oceno potreb in intervencijsko logiko ter upoštevajo povezave med intervencijami in kazalniki rezultatov. Države članice določijo eno ciljno vrednost za vsak kazalnik rezultatov za celotno obdobje strateškega načrta SKP. Če je ciljna vrednost razmerje, država članica posreduje števec in imenovalec. Vrednosti ciljev in letnih mejnikov so usklajene in združljive s potrebami in vrednostmi načrtovanih učinkov intervencij, povezanih z ustreznimi kazalniki rezultatov, ter po potrebi vključujejo dodatno nacionalno financiranje iz člena 115(5) Uredbe (EU) 2021/2115;

(c) razlago o tem, kako intervencije omogočajo doseganje ciljnih vrednosti ter kako so med seboj usklajene in združljive;

(d) utemeljitev, da dodeljena finančna sredstva za intervencije zadostujejo za doseganje določenih ciljnih vrednosti in so usklajena s finančnim načrtom;

(e) po potrebi utemeljitev uporabe programa InvestEU in njegovega prispevka k doseganju enega ali več specifičnih ciljev iz člena 6(1) in (2) Uredbe (EU) 2021/2115, izbranih v okviru strateškega načrta SKP. Ta pododdelek vsebuje tudi pojasnilo o nacionalnem prispevku za doseganje ciljev Unije za leto 2030 iz strategije „od vil do vilic“ in strategije EU za biotsko raznovrstnost, da se Komisiji omogoči ocenjevanje usklajenosti in prispevka predlaganega strateškega načrta SKP k okoljski in podnebni zakonodaji ter zavezam Unije, zlasti k zadevnim ciljnim vrednostim Unije. Države članice lahko dodajo nadaljnje informacije v dodatni prilogi k strateškemu načrtu SKP iz člena 2 te uredbe.

2.3 Kazalniki stanja

V tem pododdelku sta za kazalnike ozadja iz Priloge I k Uredbi (EU) 2021/2115, ki so uporabljeni kot imenovalci kazalnikov rezultatov, navedena izhodiščna vrednost in leto, ki temeljita na najnovejših razpoložljivih podatkih.

2.4 Ciljni načrt

V tem pododdelku so v preglednici s povzetkom navedeni ciljna vrednost in letni mejniki za vsak kazalnik rezultatov, izbran za intervencijsko logiko v skladu s pododdelkom 2.2, točka (b).

3. Usklajenost strategije

V tem oddelku je za vsak pododdelek naveden pregled sinergij in dopolnjevanj, ki izhajajo iz kombinacij intervencij in pogojev iz strateškega načrta SKP.

Ta oddelek vsebuje naslednje pododdelke:

3.1 Pregled okoljske in podnebne strukture

Ta pododdelek vključuje opis naslednjega:

(a) skupni prispevek pogojenosti k specifičnim okoljskim in podnebnim ciljem;

(b) dopolnjevanje med ustreznimi referenčnimi stanji iz členov 31(5) in 70(3) Uredbe (EU) 2021/2115, pogojenostjo in različnimi intervencijami za obravnavanje okoljskih in podnebnih ciljev iz člena 6(1), točke (d), (e) in (f), navedene uredbe;

(c) način, na katerega naj bi se dosegli ambicioznejši okoljski in podnebni cilji iz člena 105 Uredbe (EU) 2021/2115;

(d) razlaga o tem, kako okoljska in podnebna struktura prispeva k dolgoročnim nacionalnim ciljnim vrednostim, ki so določene v zakonodajnih aktih iz Priloge XIII k Uredbi (EU) 2021/2115 ali iz njih izhajajo, in je skladna z njimi;

(e) za vsak dober kmetijski in okoljski pogoj (v nadaljnjem besedilu: DKOP) opis, kako se izvaja standard Unije, vključno z naslednjimi elementi: povzetek praks na kmetijah, ozemlje uporabe, vrsta kmetov, za katere velja standard in po potrebi opis, kako določena praksa prispeva k doseganju glavnega cilja standarda DKOP. Ta opis vsebuje naslednje informacije: (i) za DKOP 1: povzetek obveznosti na kmetijah, kot so odobritev in preoblikovanje ter druga pravila v primeru, ko je razmerje med trajnim travinjem in skupno kmetijsko površino nižje od referenčnega razmerja, teritorialna raven (nacionalna, regionalna, podregionalna, raven gospodarstva) za izračun referenčnega razmerja med trajnim travinjem in skupno kmetijsko površino, vrednost referenčnega razmerja na ustrezni ravni ter pojasnilo izračuna; (ii) za DKOP 2 navedbo: — glavnih vrst kmetijskih površin na opredeljenih in določenih šotiščih in mokriščih, — zahtev, ki bodo veljale za različne vrste kmetijskih zemljišč, da se tako zaščitijo z ogljikom bogate prsti, — začetnega leta uporabe DKOP; če je uporaba načrtovana v letu zahtevka 2024 ali 2025, se predloži utemeljitev te zamude na podlagi potreb in načrtovanja v zvezi s sistemom upravljanja iz opombe 1 k DKOP 2 iz Priloge III k Uredbi (EU) 2021/2115, — če je uporaba tega DKOP načrtovana v letu zahtevka 2024 ali 2025, se opis vrste kmetijskih površin na določenem območju in povzetek praks na kmetijah zagotovi najpozneje v spremembi strateškega načrta SKP, ki jo odobri Komisija v skladu s členom 119 Uredbe (EU) 2021/2115 pred prvim letom uporabe DKOP; (iii) za DKOP 3: navedbo pogojev za odstopanje zaradi zdravstvenega varstva rastlin; (iv) za DKOP 4: — minimalno širino varovalnih pasov in opredelitev vodotokov, ki bodo zaščiteni z izvajanjem tega standarda, po potrebi z določitvijo ozemlja uporabe, — pojasnilo specifičnih lokalnih okoliščin, če države članice prilagodijo minimalno širino varovalnih pasov na območjih, kjer je veliko jarkov za odstranjevanje vode in irigacijo; (v) za DKOP 5: povzetek praks na kmetiji z navedbo naklona terena in po potrebi opredelitev območij, ki jim grozi erozija; (vi) za DKOP 6: — povzetek praks na kmetiji z navedbo najbolj občutljivih zadevnih obdobij in vrste pokritosti tal, — če države članice uporabljajo opombo 2 k DKOP 6 iz Priloge III k Uredbi (EU) 2021/2115, pojasnilo specifičnih razmer zadevnih regij; (vii) za DKOP 7: — povzetek praks na kmetiji z navedbo praks kolobarjenja ter opredelitvijo poljščin in sekundarnih posevkov, — vrsto zadevnih kmetov z uporabljenimi izjemami iz Priloge III k Uredbi (EU) 2021/2115, — če država članica dovoljuje prakse v zvezi s povečanim kolobarjenjem s stročnicami in diverzifikacijo kmetijskih rastlin na specifičnih regijah svojega ozemlja v skladu z opombo 3 k DKOP 7 iz Priloge III k Uredbi (EU) 2021/2115, pojasnilo prispevka teh praks k ohranjanju potenciala tal v skladu s cilji DKOP na podlagi diverzifikacije metod kmetovanja ter kmetijskih in podnebnih razmer v zadevnih regijah ter utemeljitev sprejete odločitve; (viii) za DKOP 8: — pojasnilo možnosti izbire, ki jih države članice določijo glede najmanjšega deleža ornega zemljišča, namenjenega neproduktivnim območjem ali značilnostim, zlasti če se ne uporabljajo vse tri možnosti iz Priloge III k Uredbi (EU) 2021/2115, — specifične deleže ornih zemljišč, za katere velja standard, — navedbo krajinskih značilnosti in neproizvodnih območij z naslednjega okvirnega seznama: neobdelana zemljišča, mejice, posamezna drevesa ali skupine dreves, drevoredi, robovi polja, zaplate, varovalni pasovi, jarki, potoki, majhni ribniki, majhna mokrišča, kamniti zidovi, kamnite skulpture, terase, kulturne značilnosti, drugo, — za vsako vrsto krajinske značilnosti in neproizvodnega območja, ki jo države članice izberejo izmed tistih na okvirnem seznamu v drugi alinei te točke, navedbo najmanjše velikosti in utežnih ali pretvorbenih faktorjev za izračun najmanjšega deleža krajinskih značilnosti in neproizvodnih območij na ornem zemljišču glede na njihov prispevek k cilju biotske raznovrstnosti, kjer je to primerno, — podatke o vrsti zadevnih kmetov, vključno z uporabljenimi izjemami iz opombe 1 k DKOP 8 iz Priloge III k Uredbi (EU) 2021/2115, — seznam krajinskih značilnosti, na katere se nanaša standard za ohranjanje krajinskih značilnosti, — ukrepe za preprečevanje vnašanja invazivnih rastlinskih vrst, kjer je to primerno; (ix) za DKOP 9: elemente za določanje okoljsko občutljivega trajnega travinja in ustrezno okvirno število hektarjev;

(f) kadar države članice določijo dodatne standarde DKOP poleg tistih iz Priloge III, ki zadevajo glavne cilje iz navedene priloge, v skladu s členom 13(2) Uredbe (EU) 2021/2115, pojasnilo praks na kmetijah, ozemlje uporabe, vrsta kmetov, za katere velja standard in opis, kako standard prispeva k doseganju cilja;

(g) po potrebi pojasnilo prispevka SKP za okrepitev podpore in nadgraditev integriranih strateških projektov za naravo v prid skupnostim kmetom iz Uredbe (EU) 2021/783 Evropskega parlamenta in Sveta (1).

3.2 Pregled ustreznih intervencij in pogojev za mlade kmete

V tem pododdelku so navedeni elementi iz člena 109(2), točka (b), Uredbe (EU) 2021/2115 in po potrebi pojasnilo prispevka SKP k čezmejni učni mobilnosti ljudi na področju kmetijskega razvoja in razvoja podeželja s poudarkom na mladih kmetih in ženskah na podeželju v skladu z Uredbo (EU) 2021/817 Evropskega parlamenta in Sveta (2).

3.3 Pregled odnosa med vezano dohodkovno podporo in Direktivo 2000/60/ES Evropskega parlamenta in Sveta (3)

V tem pododdelku so navedeni elementi iz člena 109(2), točka (c), Uredbe (EU) 2021/2115.

3.4 Pregled v zvezi z namenom pravičnejše porazdelitve ter uspešnejše in učinkovitejše ciljne usmerjenosti dohodkovne podpore

V tem pododdelku so navedeni elementi iz člena 109(2), točka (d), Uredbe (EU) 2021/2115.

3.5 Pregled sektorskih intervencij

V tem pododdelku so navedeni elementi iz člena 109(2), točka (e), Uredbe (EU) 2021/2115. Poleg tega pregled po posameznih sektorjih po potrebi vsebuje dopolnjevanje z elementi pogojenosti.

3.6 Pregled intervencij, ki prispevajo k zagotavljanju doslednega in celovitega pristopa k obvladovanju tveganj

V tem pododdelku je pojasnjena kombinacija intervencij, po potrebi vključno z možnostjo iz člena 19 Uredbe (EU) 2021/2115, ki je namenjena zagotavljanju doslednega in celovitega pristopa k obvladovanju tveganj.

3.7 Medsebojno delovanje med nacionalnimi in regionalnimi intervencijami in elementi

Ta pododdelek vključuje:

(a) po potrebi opis medsebojnega delovanja med nacionalnimi in regionalnimi intervencijami, vključno s porazdelitvijo dodeljenih finančnih sredstev na ukrep in na sklad;

(b) pojasnilo, kako strategija intervencij zagotavlja skladnost in doslednost teh elementov z elementi strateškega načrta SKP, vzpostavljenimi na nacionalni ravni, kadar so elementi strateškega načrta SKP določeni na regionalni ravni.

3.8 Pregled prispevka k cilju izboljšanja dobrobiti živali in zmanjšanja antimikrobične odpornosti iz člena 6(1), točka (i), Uredbe (EU) 2021/2115

V tem pododdelku so navedeni elementi iz člena 109(2), točka (h), Uredbe (EU) 2021/2115.

3.9 Pojasnilo, kako intervencije in elementi, ki so skupni več intervencijam, prispevajo k poenostavitvi za končne upravičence in zmanjšanju upravnega bremena

To pojasnilo zlasti vsebuje ukrepe, sprejete med izvajanjem SKP, s pomočjo tehnologije in podatkov, ki prispevajo k poenostavitvi poslovodenja in upravljanja SKP, ter s pomočjo poenostavitve oblikovanja intervencij v strateškem načrtu SKP.

4. Elementi, ki so skupni več intervencijam

4.1 Opredelitve pojmov in minimalne zahteve

Ta pododdelek vsebuje naslednje elemente:

(a) kmetijska dejavnost

V zvezi z opredelitvijo pojma kmetijska proizvodnja države članice zagotovijo informacije le, če spremenijo opredelitev v primerjavi s členom 4(1), točka (c)(i), Uredbe (EU) št. 1307/2013 Evropskega parlamenta in Sveta (4).

V zvezi z opredelitvijo pojma vzdrževanje kmetijske površine je taka opredelitev zagotovljena za vse vrste kmetijskih površin (orno zemljišče, trajni nasad in trajno travinje). Kadar države članice opredelijo ločene zahteve za neobdelano zemljišče, se to navede;

(b) kmetijska površina

Po potrebi se dodajo dopolnilni elementi opredelitve iz Uredbe (EU) 2021/2115.

Zlasti se po potrebi podajo informacije o naslednjih elementih:

(i) elementi kmetijsko-gozdarskih sistemov, kadar so vzpostavljeni ali vzdrževani na kmetijski površini, kjer so navedeni elementi opredeljeni za vsako vrsto kmetijske površine (orno zemljišče, trajni nasad in trajno travinje);

(ii) opredelitev drevesnic;

(iii) opredelitev panjevcev s kratko obhodnjo, ki vsebuje vsaj obhodnjo, seznam vrst ali kategorije rastlin ter gostoto zasaditve;

(iv) za trajno travinje opis vsakega posameznega elementa, uporabljenega v opredelitvi tega pojma, kot so obdelava, oranje, ponovna setev z drugimi vrstami trave ali uveljavljene lokalne prakse;

(c) upravičeni hektar

Dodajo se dopolnilni elementi opredelitve iz Uredbe (EU) 2021/2115, zlasti po potrebi za naslednje elemente:

(i) merila za določanje prednosti kmetijske dejavnosti, če se zemljišče uporablja tudi za nekmetijske dejavnosti;

(ii) merila za zagotavljanje, da je zemljišče na razpolago kmetu;

(iii) obdobje, v katerem mora biti površina skladna z opredelitvijo „upravičenega hektarja“;

(iv) če se lahko površine uporabljajo za kmetijsko dejavnost le enkrat na dve leti, utemeljitev take odločitve na podlagi razlogov, povezanih z okoljem, biotsko raznovrstnostjo in podnebjem;

(v) če se lahko vključijo krajinske značilnosti, ki niso zaščitene v okviru DKOP, opis navedenih značilnosti, kot so največja velikost in po potrebi največji delež parcele, ki ga lahko zavzemajo te krajinske značilnosti;

(vi) če se za trajno travinje z razpršenimi neupravičenimi značilnostmi uporabljajo določeni koeficienti znižanja, da se tako določijo površine, ki se štejejo za upravičene, opis uporabljenih načel za koeficiente znižanja;

(vii) kadar je določeno, da se ohrani upravičenost prej upravičenih površin, ki ne ustrezajo več opredelitvi pojma „upravičeni hektar“ v skladu s členom 4(4), točki (a) in (b), Uredbe (EU) 2021/2115, kar je posledica izvajanja nacionalnih shem, opis navedenih nacionalnih shem, ki vsebuje: — njihovo skladnost z zahtevami iz integriranega administrativnega in kontrolnega sistema, — primernost za gojenje proizvodov, ki niso navedeni v Prilogi I k Pogodbi o delovanju Evropske unije (PDEU), s paludikulturo, in — prispevek k specifičnim ciljem iz člena 6(1), točke (d), (e) in (f), Uredbe (EU) 2021/2115;

(d) aktivni kmet

V zvezi z opredelitvijo pojma aktivni kmet se zagotovi naslednje:

(i) merila za opredelitev kmetov z minimalno ravnjo kmetijske dejavnosti;

(ii) kadar je kot dopolnilno orodje uporabljen negativni seznam nekmetijskih dejavnosti, njegov opis;

(iii) po potrebi znesek in utemeljitev zneska neposrednih plačil (ki ne presega 5 000 EUR), do katerega kmetje v vsakem primeru štejejo kot „aktivni kmetje“;

(e) mladi kmet

V zvezi z opredelitvijo pojma mladi kmet se zagotovi naslednje:

(i) najvišja starostna meja;

(ii) pogoj, da mora biti „vodja kmetijskega gospodarstva“;

(iii) ustrezno usposabljanje in/ali potrebna znanja in spretnosti;

(f) novi kmet

V zvezi z opredelitvijo pojma novi kmet se zagotovi naslednje:

(i) pogoj, da mora biti prvič „vodja kmetijskega gospodarstva“;

(ii) ustrezno usposabljanje ali potrebna znanja in spretnosti;

(g) minimalne zahteve za prejemanje neposrednih plačil

V zvezi z minimalnimi zahtevami za prejemanje neposrednih plačil se zagotovita opis in utemeljitev pragov; pragovi se po potrebi navedejo v hektarjih na dve decimalki natančno in/ali v eurih na dve decimalki natančno;

(h) podeželsko območje

Vključijo se opredelitve podeželskih območij in uporabnost v strateškem načrtu SKP;

(i) druge opredelitve za strateški načrt SKP

Kadar se v strateškem načrtu SKP uporabljajo druge opredelitve, ki veljajo za neposredna plačila, razvoj podeželja ali sektorsko podporo, se opišejo, vključi pa se tudi opis specifičnega področja njihove uporabe.

4.2 Elementi, povezani z intervencijami v obliki neposrednih plačil

Ta pododdelek vključuje:

(a) teritorializacijo

Po potrebi opis vsake skupine ozemelj in opis podobnih socialno-ekonomskih ali agronomskih razmer;

(b) plačilne pravice

Po potrebi in v povezavi z opisom sistema plačilnih pravic ter delovanjem rezerve navedbo prvega leta brez pravic, če se načrtuje postopna ukinitev pravic;

(c) sistem notranje konvergence

Po potrebi za vsako skupino ozemelj in razen če ni uporabljena pavšalna stopnja iz prvega leta, opis metod notranje konvergence, vključno z naslednjimi elementi:

(i) ciljno leto za najvišjo vrednost plačilnih pravic in najvišja vrednost posameznih plačilnih pravic iz člena 24(3) Uredbe (EU) 2021/2115;

(ii) ukrepi konvergence iz člena 24(4) Uredbe (EU) 2021/2115;

(iii) po potrebi vrednost pavšalne stopnje, dosežene v ciljnem letu, iz člena 24(4) Uredbe (EU) 2021/2115;

(iv) ciljno leto za najmanjši odstotek konvergence in najnižja vrednost na enoto kot odstotek načrtovanega povprečnega zneska na enoto za osnovno dohodkovno podporo za trajnostnost za ciljno leto iz člena 24(5) Uredbe (EU) 2021/2115;

(v) financiranje konvergence iz člena 24(6) Uredbe (EU) 2021/2115;

(vi) po potrebi opis zmanjšanja dela plačilnih pravic, ki presega povprečni načrtovani znesek na enoto iz člena 24(6), drugi pododstavek, Uredbe (EU) 2021/2115;

(vii) po potrebi odstotek največjega znižanja vrednosti na enoto pravic iz člena 24(7) Uredbe (EU) 2021/2115.

(d) delovanje rezerve

Za vsako skupino ozemelj se po potrebi pojasni delovanje rezerve in natančno opredelijo zlasti naslednji elementi:

(i) opis sistema za vzpostavitev rezerve;

(ii) opis različnih kategorij upravičenih kmetov, njihovega povezanega dostopa do rezerve, dodelitve novih plačilnih pravic ali povišanja vrednosti obstoječih plačilnih pravic ter njihovega prednostnega vrstnega reda;

(iii) pravila o finančni dopolnitvi rezerve;

(iv) pravila o prenehanju veljavnosti plačilnih pravic in vrnitvi v rezervo;

(e) pravila v zvezi s prenosi plačilnih pravic

Po potrebi pravila v zvezi s prenosi plačilnih pravic;

(f) zmanjšanje neposrednih plačil

Po potrebi opis zmanjšanja plačil in omejitve, ki vsebuje zlasti:

(i) tranše, odstotke zmanjšanja in njihova pojasnila;

(ii) po potrebi metodo za odštevanje stroškov dela;

(iii) ocenjeni rezultat zmanjšanja neposrednih plačil in omejitve za vsako leto ter njihovo predvideno dodelitev;

(g) uporabo pragov ali omejitev na ravni članov pravnih oseb, skupin fizičnih ali pravnih oseb ali na ravni skupin povezanih subjektov

Odločitve in utemeljitve pragov ali omejitev, določenih na ravni članov pravnih oseb ali skupin fizičnih ali pravnih oseb ali na ravni skupin povezanih pravnih subjektov v skladu s členom 110, točka (d)(iii), Uredbe (EU) 2021/2115, za vse vrste intervencij, po potrebi z navedbo, za katere intervencije gre;

(h) prispevanje k orodjem za obvladovanje tveganja

Po potrebi opis načrtovanega izvajanja člena 19 Uredbe (EU) 2021/2115, vključno z odločitvijo o deležu neposrednih plačil, ki se dodelijo za to.

4.3 Tehnična pomoč

Ta pododdelek o opisu uporabe tehnične pomoči vključuje zlasti:

(a) njene cilje;

(b) njeno področje uporabe in okvirno načrtovanje dejavnosti;

(c) upravičence do tehnične pomoči;

(d) delež prispevka Evropskega kmetijskega sklada za razvoj podeželja (EKSRP) k strateškemu načrtu SKP, ki se uporabi za financiranje ukrepov tehnične pomoči kot enoten delež v obdobju strateškega načrta SKP na dve decimalki natančno.

4.4 Mreža SKP

Ta pododdelek opisa mreže SKP vključuje zlasti:

(a) kratek pregled in cilje nacionalne mreže SKP, vključno z opisom dejavnosti za podporo evropskega partnerstva za inovacije (EIP) ter pretokov znanja v okviru sistema znanja in inovacij na področju kmetijstva ter povezovanja lokalnih akcijskih skupin v okviru pobude LEADER/lokalnega razvoja, ki ga vodi skupnost;

(b) strukturo, upravljanje in delovanje nacionalne mreže SKP, vključno s tem, ali mreža vsebuje komponente na regionalni ravni; okvirni delež sredstev za tehnično pomoč, dodeljenih mreži, ter okvirni proračun za obdobje in okvirno časovnico za začetek nacionalne mreže SKP.

4.5 Usklajevanje, razmejitev in dopolnjevanje med EKSRP in drugimi skladi Unije, dejavnimi na podeželskih območjih

Ta pododdelek vključuje pregled usklajevanja, razmejitve in dopolnjevanja med EKSRP in drugimi skladi Unije, dejavnimi na podeželskih območjih, vključno z opisom splošne usklajenosti podpore, ki jo na podeželskih območjih zagotavljajo finančna sredstva Unije, pri čemer je v opisu izpostavljena optimizacija njihove uporabe ter pojasnjeni so mehanizmi za razmejitev in usklajevanje.

4.6 Finančni instrumenti

Ta pododdelek po potrebi zagotavlja splošni opis finančnih instrumentov in utemeljitev njihove uporabe, vključno z:

(a) vrsto izvedbe, vključno z upravljanjem;

(b) potencialnim upraviteljem sredstev;

(c) vrsto ponujenega finančnega produkta (posojilo, jamstvo, lastniški kapital);

(d) ugodnostmi, ki jih finančni instrument nudi končnim prejemnikom;

(e) teritorialno pokritostjo, kjer je to ustrezno;

(f) drugimi tehničnimi pravili, skupnimi vsem intervencijam, kot so vidiki kombinacije.

4.7 Skupni elementi intervencij za razvoj podeželja ali intervencij v nekaterih sektorjih

Ta pododdelek vključuje:

(a) izbire v zvezi s stopnjo prispevka EKSRP na nacionalni ali regionalni ravni, ki so odvisne od vrst regij iz člena 91(2) Uredbe (EU) 2021/2115, in za nekatere kategorije intervencij iz člena 91(3) navedene uredbe;

(b) po potrebi splošni seznam neupravičenih naložb poleg tistih iz člena 73(3) Uredbe (EU) 2021/2115;

(c) po potrebi druge elemente za izvedbo več intervencij za razvoj podeželja ali intervencij v nekaterih sektorjih, ki niso del opisa intervencij.

5. Opis intervencij

Ta oddelek o intervencijah, določenih v strategiji iz člena 111 Uredbe (EU) 2021/2115, vključno z intervencijami, vzpostavljenimi na regionalni ravni, vključuje naslednje informacije:

(a) opredelitev intervencije: (i) vrsto intervencije, ki ji intervencija pripada; (ii) po potrebi sektor, ki ga intervencija zajema; (iii) enotni kazalnik učinka, uporabljen za intervencijo, in po potrebi uporabljene enote; (iv) navedbo, ali celotna intervencija v celoti prispeva k minimalnim dodelitvam finančnih sredstev iz členov 92, 93 in 95 Uredbe (EU) 2021/2115; (v) ozemlje uporabe in po potrebi navedbo, ali se intervencija izvaja na nacionalni ravni, regionalni ravni, nacionalni ravni z regionalnimi elementi ali pa je nadnacionalna;

(b) prispevek k strategiji: (i) povezavo s potrebami, ki jih obravnava intervencija, s seznama potreb, opredeljenih v oceni potreb iz pododdelka 2.1; (ii) povezane specifične cilje iz člena 6(1) in (2) Uredbe (EU) 2021/2115, s katerimi je intervencija neposredno in pomembno povezana; in kadar je to primerno za intervencije v nekaterih sektorjih, zadevne sektorske cilje iz členov 46 in 57 navedene uredbe; (iii) povezane kazalnike rezultatov, h katerim intervencija neposredno in pomembno prispeva;

(c) opis in pogoje za upravičenost: (i) specifično zasnovo, zahteve in pogoje za upravičenost intervencije, ki po potrebi vključujejo: — opis namena in splošni opis intervencije, vključno s specifično usmerjenostjo, načeli za izbor ter povezavo z zadevno zakonodajo in drugimi intervencijami, — opis upravičencev in upravičene površine ter povezanih meril za upravičenost ali splošnih kategorij končnih prejemnikov, če je podpora zagotovljena v obliki finančnih instrumentov, — opis obveznosti ali vrst operacij, upravičenih do podpore, — po potrebi opis drugih obveznosti za upravičence; (ii) za nacionalne intervencije z regionalnimi elementi posebne regionalne pogoje za upravičenost, ki dopolnjujejo skupne pogoje, če so ti načrtovani; (iii) po potrebi opredelitev vseh ustreznih izhodiščnih elementov v DKOP in predpisanih zahtevah ravnanja ter zagotovitev ustreznih obveznih nacionalnih standardov. Vključi se pojasnilo o tem, kako zaveze, ki jih morajo izpolniti upravičenci, presegajo obvezne zahteve iz člena 31(5), točke (b), (c) in (d), člena 70(3) in člena 72(5) Uredbe (EU) 2021/2115;

(d) finančne informacije: (i) za intervencije za razvoj podeželja veljavne stopnje prispevka EKSRP za intervencijo, po potrebi za vsako regijo; (ii) za intervencije za razvoj podeželja ter sheme za podnebje, okolje in dobrobit živali v skladu s členom 31(7), točka (b), Uredbe (EU) 2021/2115 navedbo, ali intervencija v celoti ali delno vključuje prenesene odhodke iz programov razvoja podeželja za obdobje 2014–2022; (iii) za intervencije, ki prispevajo k najnižjemu znesku iz člena 95 Uredbe (EU) 2021/2115 in so navedene v Prilogi XII k navedeni uredbi, del finančnih sredstev, dodeljen za intervencije, ki se všteje v zneske iz navedene priloge;

(e) podporo upravičencem: (i) za intervencije za razvoj podeželja, ki jih ne zajema IAKS, oblike podpore (nepovratna sredstva ali finančni instrument); (ii) odvisno od vrste intervencije, navedbo: — za sheme za podnebje, okolje in dobrobit živali: — dodatnega plačila poleg osnovne dohodkovne podpore za trajnostnost v skladu s členom 31(7), točka (a), Uredbe (EU) 2021/2115 ali — plačila, ki zagotavlja nadomestilo celotnih ali dela nastalih stroškov in izpada dohodka zaradi obveznosti v skladu s členom 31(7), točka (b), Uredbe (EU) 2021/2115, ter morebitne vključitve stroškov poslovanja; — za intervencije za razvoj podeželja, ki jih IAKS ne zajema: povračila upravičenih nastalih stroškov, stroškov na enoto, pavšalnih zneskov ali pavšalnega financiranja; — za intervencije za razvoj podeželja, ki jih IAKS zajema: nadomestil, enkratnih plačil, pavšalnih zneskov in morebitne vključitve stroškov poslovanja; (iii) po potrebi različne razpone stopenj podpore in razpone stopenj v zvezi s ciljno usmerjenostjo intervencije; (iv) kadar se plačila izplačujejo na podlagi dodatnih stroškov in izpada dohodka, sklicevanje na certificirano metodo za izračunavanje zneskov podpore, ki se navede v prilogi k strateškemu načrtu SKP, ter po potrebi navedbo, ali se odobri celotno nadomestilo ali njegov del; (v) načrtovane zneske na enoto, ki vključujejo: — kodo in ime zneska na enoto; — vrsto zneska na enoto (enotni ali povprečni); — po potrebi povezane stopnje prispevkov; — po potrebi kazalnike rezultatov, s katerimi je neposredno in pomembno povezan načrtovani znesek na enoto, izmed kazalnikov rezultatov, izbranih za celotno intervencijo; — kadar intervencija vključuje obe obliki podpore, tj. nepovratna sredstva in finančni instrument, navedbo oblike podpore, ki ustreza navedenemu znesku na enoto; — po potrebi navedbo, ali načrtovani znesek na enoto ustreza prenesenim odhodkom iz programov za razvoj podeželja za obdobje 2014–2022; — kadar se uporablja teritorializacija iz člena 22(2) Uredbe (EU) 2021/2115, navedbo skupine ozemelj, ki ustrezajo navedenemu znesku na enoto; — kadar kazalnik učinka, izbran za intervencijo, lahko predstavlja različne merske enote, navedbo merske enote, ki ustreza navedenemu znesku na enoto; — letno načrtovano vrednost tega zneska na enoto; — pojasnilo vrednosti, ki po potrebi vključuje odstopanje v smislu najvišje in najnižje ravni. Tako pojasnilo ni potrebno za enotne zneske na enoto, ki ustrezajo plačilom, odobrenim na podlagi dodatnih stroškov in izpada dohodka, za katere je certificirana metoda določena v skladu s členom 82 Uredbe (EU) 2021/2115; (vi) preglednico, v kateri so navedeni letni načrtovani zneski na enoto in letni načrtovani učinki ter po potrebi največji ali najmanjši načrtovani zneski na enoto. Načrtovani učinki po potrebi vključujejo dodatno nacionalno financiranje. Preglednica vsebuje tudi letno okvirno pričakovano stopnjo plačil za intervencije in po potrebi razčlenitev za prenesene odhodke ali finančne instrumente. Kadar se nameravajo učinki intervencij izplačati v več letih, letni načrtovani učinki ustrezajo le številu učinkov, za katere se okvirno načrtuje, da bo prvo izplačilo prejeto v zadevnem proračunskem letu, da se v istem obdobju ne bi šteli večkrat; (vii) informacije v zvezi z oceno državne pomoči, ki zlasti navajajo, ali intervencija ne spada na področje uporabe člena 42 PDEU, kot tudi vrsto instrumenta državne pomoči, ki se uporabi za odobritev pomoči;

(f) dodatne informacije, specifične za nekatere vrste intervencij: (i) v zvezi z intervencijami v obliki neposrednih plačil: — za osnovno dohodkovno podporo za trajnostnost iz naslova III, poglavje II, oddelek 2, pododdelek 2, Uredbe (EU) 2021/2115 specifične informacije in pojasnila za plačilo malim kmetom, vključno z najvišjim zneskom in vrsto plačila (pavšalni znesek ali na hektar); — za dopolnilno prerazporeditveno dohodkovno podporo za trajnostnost iz člena 29 Uredbe (EU) 2021/2115 specifične informacije in pojasnila, vključno z upravičenostjo, največjim številom hektarjev, za katero se izplača podpora, razponi in skupinami ozemelj; — za dopolnilno dohodkovno podporo za mlade kmete iz člena 30 Uredbe (EU) 2021/2115 specifične informacije in pojasnila naslednjih elementov: — pogoji, ki se uporabljajo za opredelitev nove vzpostavitve, — vrsta in trajanje podpore, — največje število hektarjev, za katero se izplača podpora, če je ustrezno, — informacija o tem, ali se ohranja kontinuiteta s prejšnjo shemo; — za sheme za podnebje, okolje in dobrobit živali navedbo področij ukrepov iz člena 31(4) Uredbe (EU) 2021/2115, ki jih zajema intervencija; navedbo, ali sheme prispevajo k skladnosti z novimi obveznimi zahtevami za največ 24 mesecev od datuma, ko postanejo obvezne za gospodarstvo; — za vsako intervencijo za vezano dohodkovno podporo iz naslova III, poglavje II, oddelek 3, pododdelek 1, Uredbe (EU) 2021/2115: — informacije v zvezi z intervencijami za beljakovinske rastline, — utemeljitve ciljnih sektorjev, njihove težave, njihov pomen, namen intervencije (izboljšanje konkurenčnosti, kakovosti ali trajnostnosti) ter kako bo navedeni namen obravnaval težave, ter skladnost z Direktivo 2000/60/ES, kjer je ustrezno, mersko enoto za sviloprejke in njihovo zadevno menjalno razmerje v število glav; (ii) v zvezi z intervencijami za razvoj podeželja: — za intervencije iz člena 70 Uredbe (EU) 2021/2115: — opis vrste upravičenega območja, — navedbo vrste obveznosti (na podlagi rezultatov, na podlagi upravljanja ali hibridna) in mehanizem za izvajanje, — navedbo trajanja pogodb, — navedbo, ali intervencija prispeva k skladnosti z novimi obveznimi zahtevami za največ 24 mesecev od datuma, ko postanejo obvezne za gospodarstvo; — za intervencije iz člena 71 Uredbe (EU) 2021/2115 povezavo do nacionalnega seznama določenih lokalnih upravnih enot in povezavo do zemljevida območij z naravnimi omejitvami (5) za vsako kategorijo območij iz člena 32(1) Uredbe (EU) št. 1305/2013 Evropskega parlamenta in Sveta (6); — za intervencije iz člena 72 Uredbe (EU) 2021/2115 navedbo vrste upravičenega območja; — za intervencije iz člena 73 Uredbe (EU) 2021/2115 seznam neupravičenih naložb, povezanih s področjem uporabe intervencije, če niso te že navedene v pododdelku 4.7, točka (b), ter za intervencije v gozdarskem sektorju velikost za gospodarstva, za katera je podpora pogojena s predložitvijo zadevnih informacij iz načrta za gospodarjenje z gozdovi ali enakovrednega instrumenta; — za intervencije iz člena 74 Uredbe (EU) 2021/2115 navedbo, ali investicija vodi v povečanje namakanega območja, in: — za investicije v izboljšavo obstoječih namakalnih naprav zahtevani potencialni prihranek vode, izražen v odstotkih, — za investicije v izboljšavo obstoječih namakalnih naprav, ki zadevajo vodna telesa, katerih stanje je manj kot dobro, katere so zahteve za učinkovito zmanjšanje porabe vode, izražene v odstotkih; — za intervencije iz člena 76 Uredbe (EU) 2021/2115: — navedbo praga, ki sproži nadomestilo, — navedbo metodologije za izračun izgub in sprožilne dejavnike za nadomestilo, — opis kritja posebnih izgub in načrtovanih določb za izogibanje čezmernim nadomestilom; — za intervencije v okviru pobude LEADER iz člena 77 Uredbe (EU) 2021/2115: — opis pričakovane dodane vrednosti pristopa v okviru pobude LEADER in kako se uporabljajo njegova načela, — navedbo, ali je načrtovana podpora iz več kot enega sklada iz člena 31(4) Uredbe (EU) 2021/1060 Evropskega parlamenta in Sveta (7) in s katerim glavnim skladom;

(g) skladnost s STO, ki vključuje: (i) za intervencije iz Priloge II k Uredbi (EU) 2021/2115 navedbo odstavka iz Priloge 2 k Sporazumu STO o kmetijstvu (zelena škatla), katerega pogoje izpolnjuje intervencija; (ii) možnost za vezano dohodkovno podporo iz naslova III, poglavje II, oddelek 3, pododdelek 1, Uredbe (EU) 2021/2115: navedbo, da intervencija izpolnjuje pogoje iz člena 6.5 Sporazuma STO o kmetijstvu (modra škatla); (iii) pojasnilo o tem, kako intervencija iz točke (i) ali (ii) izpolnjuje merila zelene ali modre škatle; (iv) za intervencije iz člena 11(1) Uredbe (EU) 2021/2115 v zvezi s skladnostjo z omejitvami za oljnice v okviru seznama EU STO iz Memoranduma o soglasju o oljnicah, sklenjenega med Evropsko gospodarsko skupnostjo in Združenimi državami Amerike v okviru GATT (8): navedbo, ali je intervencija namenjena kateri koli kmetijski rastlini, ki jo zajema dogovor (tj. soja, oljna repica, sončnično seme, razen sončničnega semena za potrebe slaščičarske industrije), in če da, navedbo načrtovane površine za podporo na zadevno leto zahtevka.

6. Finančni načrt

V tem oddelku je navedeno naslednje:

6.1 Pregledna tabela

Države članice navedejo elemente iz člena 112(2) Uredbe (EU) 2021/2115.

Države članice, ki želijo uporabiti možnost prenosa dodeljenih sredstev med skladoma v skladu s členom 103 Uredbe (EU) 2021/2115, to navedejo za vsako leto obdobja strateškega načrta SKP, v katerem želijo uporabiti to prilagodljivost. Države članice lahko spremenijo svojo odločitev v letu 2025, kar bo vplivalo na njihova dodeljena sredstva v proračunskem letu 2027.

Informacije v pregledni tabeli omogočajo preverjanje, ali so ustvarjene ustrezne rezerve za potrebna dodeljena sredstva v skladu z minimalnimi zahtevami glede porabe sredstev iz členov 92, 93, 95, 97 in 98 Uredbe (EU) 2021/2115.

Na podlagi teh informacij se izračunajo najvišji zneski, ki izhajajo iz odbitka zneskov rezerv držav članic, da se tako upoštevajo minimalne zahteve glede porabe sredstev iz členov 92, 93, 95, 97 in 98 Uredbe (EU) 2021/2115 (obratni najvišji zneski).

Najnižji in najvišji zneski iz členov 92 do 98 Uredbe (EU) 2021/2115 se vedno izračunajo na podlagi sredstev držav članic iz členov 87, 88 in 89 Uredbe (EU) 2021/2115 po možnih prenosih.

Če se države članice odločijo za dodelitev finančnih sredstev za programe InvestEU, LIFE in/ali Erasmus, se zadevni letni zneski navedejo v pregledni tabeli. Priloga XI k Uredbi (EU) 2021/2115 ne bo spremenjena in vse obveznosti v zvezi z minimalnimi dodelitvami se bodo preverile glede na zneske iz Priloge XI k navedeni uredbi, ki ne bodo izključevali navedenih specifičnih dodelitev.

Ker obveznost minimalne finančne dodelitve za mlade kmete lahko izpolnita oba sklada, EKJS in EKSRP, države članice, ki se odločijo za dodelitev zneska, ki je višji od najnižje vrednosti iz Priloge XII k Uredbi (EU) 2021/2115, navedejo zneske, ki se uporabijo v okviru vsakega od skladov, da tako dosežejo obveznost minimalne dodelitve. Na podlagi tega se izračunajo obratni najvišji zneski.

6.2 Podrobne finančne informacije ter razčlenitev po intervenciji in načrtovanju učinka

V podrobnem finančnem načrtu iz člena 112(3) Uredbe (EU) 2021/2115 so navedeni pregled okvirne pričakovane stopnje plačil dodelitev držav članic v obdobju izvajanja strateškega načrta SKP in informacije o stopnjah sofinanciranja EKSRP.

7. Sistemi upravljanja in usklajevanja

7.1 Opredelitev upravljalskih teles, organov upravljanja in drugih organov

Ta pododdelek vključuje:

(a) za vsako vrsto organa (pristojni organi, organi upravljanja, plačilne agencije, po potrebi usklajevalni organ in certifikacijski organi) navedbo skladov, za katere so odgovorni, ter ime in kontaktne podatke odgovornih oseb; iste informacije se zagotovijo za druge organe, kot so odbori za spremljanje, po potrebi pooblaščeni in posredniški organi ter ustrezne usklajevalne strukture za AKIS, za skrbnika za komuniciranje v zvezi z načrtom SKP iz člena 48 Uredbe (EU) 2021/1060 in za mrežo SKP. Navede se tudi vloga pooblaščenih in posredniških organov;

(b) kratek opis vzpostavitve in organizacije pristojnega organa;

(c) kadar je izvajanje finančnih instrumentov preneseno na regionalne organe, opis ureditev upravljanja za operacijo finančnih instrumentov (prenos nalog organa upravljanja in plačilne agencije, kot so izbor upravičencev, poročanje, plačila, kontrola).

7.2 Opis sistemov spremljanja in poročanja

Kratek opis sistemov spremljanja in poročanja, vzpostavljenih za beleženje, vzdrževanje in upravljanje informacij, potrebnih za ocenjevanje izvajanja strateškega načrta SKP, ter poročanje o njih, vključno s sistemom poročanja, vzpostavljenim za namen letnega poročila o smotrnosti v skladu s členom 134 Uredbe (EU) 2021/2115.

7.3 Informacije o kontrolnih sistemih in kaznih

(a) IAKS

Informacije o IAKS vključujejo:

(i) specifikacije o področju uporabe, zlasti če se uporablja za vinski sektor v skladu s členom 65 Uredbe (EU) 2021/2115 in za pogojenost;

(ii) opredelitev kmetijske parcele, po potrebi vključno s kmetijskim zemljiščem;

(iii) potrditev delovanja IAKS od 1. januarja 2023 ter da so izpolnjene zahteve iz naslova IV, poglavje II, Uredbe (EU) 2021/2116 Evropskega parlamenta in Sveta (9);

(iv) informacije o sistemih za identifikacijo in registracijo živali iz člena 65(4), točka (c), in člena 66(1), točka (g), Uredbe (EU) 2021/2116;

(v) navedbo, ali se uporablja samodejni sistem zahtevkov;

(vi) opis kontrolnega sistema in sistema kazni, ki zlasti pojasnjuje, ali sistem vključuje sistematična preverjanja, osredotočena tudi na področja, na katerih je tveganje za napake največje, ter kako raven pregledov zagotavlja učinkovito upravljanje tveganj iz člena 60(1) Uredbe (EU) 2021/2116. V zvezi s kaznimi so v informacijah pojasnjene predvidene kazni za neizpolnjevanje meril za upravičenost za intervencije iz strateškega načrta SKP. Če za različne intervencije veljajo različni kontrolni sistemi in sistemi kazni, se zagotovijo informacije o vsakem od sistemov.

Za identifikacijski sistem za kmetijske parcele, sistem za geoprostorske vloge in vloge za živali ter sistem za spremljanje površin se zagotovijo dodatne informacije, če država članica presodi, da je to pomembno.

(b) Kontrolni sistem in sistem kazni za intervencije, ki niso zajete v IAKS

Za intervencije EKJS in EKSRP, ki niso zajete v IAKS, informacije vključujejo:

(i) kratek opis sistema kazni v skladu z načeli učinkovitosti, sorazmernosti in odvračanja;

(ii) kratek opis kontrolnih sistemov, po potrebi vključno s posebnostmi za finančne instrumente;

(iii) kratko pojasnilo o tem, kako se izpolni skladnost s pravili o javnih naročilih.

(c) Kontrolni sistem in sistem kazni za pogojenost

Ta pododdelek vključuje:

(i) opis kontrolnega sistema za pogojenost;

(ii) navedbo vrst pregledov za vsako predpisano zahtevo ravnanja in DKOP;

(iii) opis sistema kazni;

(iv) opredelitev in uporabo načel ponovitve in namernosti;

(v) navedbo izvajanja poenostavljenega kontrolnega sistema za male kmete;

(vi) informacije o pristojnih nadzornih organih, odgovornih za preverjanje standardov pogojenosti in predpisanih zahtev ravnanja.

(d) Socialna pogojenost

Ta pododdelek vključuje:

(i) opis kontrolnega sistema za socialno pogojenost;

(ii) opis sistema kazni za socialno pogojenost. Kadar se socialna pogojenost uporablja od leta 2024 ali 2025, se opis iz točk (i) in (ii) navede najpozneje v spremembi strateškega načrta SKP, ki jo odobri Komisija v skladu s členom 119 Uredbe (EU) 2021/2115 pred prvim letom uporabe socialne pogojenosti.

8. Posodobitev: AKIS in digitalizacija

8.1 Skupna organizacijska struktura AKIS

Ta pododdelek vključuje pojasnilo splošnega strateškega pristopa AKIS na podlagi analize SWOT in ocene potreb, v katerem je opisano, kako bodo intervencije in ukrepi skupaj prispevali k horizontalnemu cilju iz člena 6(2) Uredbe (EU) 2021/2115.

8.2 Opis sodelovanja svetovalnih služb, raziskovalcev, mrež SKP in intervencij v okviru AKIS

Ta pododdelek vključuje pojasnilo, kako je organizirano sodelovanje svetovalcev, raziskovalcev in mrež SKP. V njem je navedeno, ali se predvideni ukrepi kombinirajo z drugimi ustreznimi ukrepi ali instrumenti na področju uporabe strateškega načrta SKP in zunaj njega.

8.3 Opis organizacije kmetijskih svetovalcev

Ta pododdelek vključuje pojasnilo o tem, kako je organizirano svetovanje, ki vključuje vse svetovalce in zajema vse elemente iz člena 15(2) in (4) Uredbe (EU) 2021/2115 ter je skladno tudi z zahtevami glede nepristranskosti iz člena 15(3) navedene uredbe.

8.4 Opis načina zagotavljanja podpore za inovacije

Ta pododdelek vključuje pojasnilo o tem, kako so organizirani podpora za inovacije in pretoki znanja v okviru AKIS.

8.5 Strategija za digitalizacijo

Ta pododdelek vključuje pojasnilo strateškega pristopa za spodbujanje digitalizacije, vključno z opisom pristopa, na podlagi katerega se prilagodijo ukrepi v okviru strategije za digitalizacijo, da bi se tako izognili ali da bi ublažili digitalni razkorak med regijami, vrstami dejavnosti in skupinami prebivalstva.

9. Priloge k strateškemu načrtu SKP

9.1 Priloga I o predhodni oceni in strateški presoji vplivov na okolje iz Direktive 2001/42/ES Evropskega parlamenta in Sveta (10)

Priloga I k strateškemu načrtu SKP iz člena 115(1) Uredbe (EU) 2021/2115 vsebuje povzetek rezultatov predhodne ocene ter glavna priporočila iz predhodne ocene in strateške presoje vplivov na okolje.

V skladu z elementi strateškega načrta SKP, ki se ocenijo v predhodni oceni, se priporočila razvrstijo glede na:

— analizo SWOT in oceno potreb,

— intervencijsko logiko/prispevek k ciljem,

— zunanjo/notranjo skladnost,

— dodelitev proračunskih virov,

— učinke, rezultate ter doseganje mejnikov in ciljnih vrednosti,

— ukrepe za zmanjšanje upravnega bremena,

— finančne instrumente,

— posebna priporočila iz strateške presoje vplivov na okolje,

— drugo.

Jasno se navede, kako so se obravnavala priporočila, ali pa se pojasni, zakaj niso bila upoštevana.

Zagotovijo se tudi povezave do celotne predhodne ocene in poročil o strateški presoji vplivov na okolje.

9.2 Priloga II o analizi trenutnih razmer na območju, ki ga pokriva strateški načrt SKP

Priloga II k strateškemu načrtu SKP iz člena 115(2) Uredbe (EU) 2021/2115 v obliki analize SWOT določa elemente iz navedene določbe za vsak cilj v skladu s členom 6(1) in (2) navedene uredbe. Analiza SWOT se opredeli glede na štiri ključne elemente: prednosti, slabosti, priložnosti in nevarnosti, v njej pa so navedeni tudi viri uporabljenih podatkov, ki niso kazalniki ozadja.

9.3 Priloga III o posvetovanju s partnerji

Priloga III k strateškemu načrtu SKP iz člena 115(3) Uredbe (EU) 2021/2115 vključuje rezultate posvetovanja s partnerji, zlasti z ustreznimi organi na regionalni in lokalni ravni, ter kratek opis načina izvedbe posvetovanja.

9.4 Priloga IV o intervencijah za posebno plačilo za bombaž

Priloga IV k strateškemu načrtu SKP iz člena 115(4) Uredbe (EU) 2021/2115 vključuje naslednje:

Pogoji za upravičenost, da se zagotovi skladnost z analizo SWOT/oceno potreb in drugimi intervencijami, zlasti: — objektivna merila, na podlagi katerih so kmetijska zemljišča in sorte odobreni za pridelavo bombaža; — odobrene sorte; — najmanjša gostota zasaditve in utemeljitev zanjo. besedilo Dopolnjevanje intervencije za posebno plačilo za bombaž z drugimi intervencijami v okviru strateškega načrta SKP. besedilo

9.5 Priloga V o dodatnem nacionalnem financiranju

V Prilogi V k strateškemu načrtu SKP iz člena 115(5) Uredbe (EU) 2021/2115 se za vsako intervencijo na področju razvoja podeželja, za katero se odobri dodatno nacionalno financiranje iz člena 115(5), točke (a), (b) in (c), ter člena 146, prvi odstavek, Uredbe (EU) 2021/2115, dodajo naslednje informacije:

Člen iz naslova III, poglavje IV, Uredbe (EU) 2021/2115, v skladu s katerim se odobri financiranje. besedilo Nacionalna pravna podlaga za odobritev financiranja besedilo Intervencija v strateškem načrtu SKP, za katero se odobri financiranje. besedilo Skupni proračun za financiranje (v eurih) številka Navedba skladnosti z ustreznimi zahtevami iz Uredbe (EU) 2021/2115 DA/NE Dopolnjevanje: (a) večje število upravičencev, (b) višja intenzivnost pomoči, (c) zagotavljanje financiranja za določene operacije v okviru intervencije. Navedite tiste, ki veljajo, in po potrebi zagotovite dodatne informacije. V skladu s členom 42 PDEU DA/NE (Če NE, navedite instrument za odobritev državne pomoči.)

V zvezi s sektorjem sadja in zelenjave se izpolnijo naslednje informacije za nacionalno finančno pomoč iz člena 53 Uredbe (EU) 2021/2115:

Ocenjeni letni znesek nacionalne finančne pomoči v sektorju sadja in zelenjave na zadevno regijo in skupni znesek za državo članico besedilo

9.6 Priloga VI o prehodni državni pomoči (po potrebi)

Priloga VI k strateškemu načrtu SKP iz člena 115(6) Uredbe (EU) 2021/2115 po potrebi vključuje elemente iz navedene določbe za vsako posamezno prehodno državno pomoč za vsak sektor:

(a) letna finančna sredstva za posamezni sektor, za vsak sektor, za katerega se odobri prehodna državna pomoč; Sektor Finančna sredstva za posamezni sektor (v eurih) 2023 2024 2025 2026 2027 izpolni DČ … … …

(b) po potrebi za vsak sektor najvišjo stopnjo podpore na enoto za vsako leto obdobja ob upoštevanju najvišje stopnje na enoto; Sektor Stopnja na enoto izpolni DČ …

(c) po potrebi informacije v zvezi z referenčnim obdobjem, spremenjenim v skladu s členom 147(2), drugi pododstavek, Uredbe (EU) 2021/2115; Sektor Informacije v zvezi s spremenjenim referenčnim obdobjem …

(d) kratek opis dopolnjevanja prehodne državne pomoči z intervencijami iz strateških načrtov SKP.

(1) Uredba (EU) 2021/783 Evropskega parlamenta in Sveta z dne 29. aprila 2021 o vzpostavitvi Programa za okolje in podnebne ukrepe (LIFE) ter razveljavitvi Uredbe (EU) št. 1293/2013 (UL L 172, 17.5.2021, str. 53).

(2) Uredba (EU) 2021/817 Evropskega parlamenta in Sveta z dne 20. maja 2021 o vzpostavitvi programa Erasmus+, programa Unije za izobraževanje in usposabljanje, mladino ter šport, ter o razveljavitvi Uredbe (EU) št. 1288/2013 (UL L 189, 28.5.2021, str. 1).

(3) Direktiva Evropskega parlamenta in Sveta 2000/60/ES z dne 23. oktobra 2000 o določitvi okvira za ukrepe Skupnosti na področju vodne politike (UL L 327, 22.12.2000, str. 1).

(4) Uredba (EU) št. 1307/2013 Evropskega parlamenta in Sveta z dne 17. decembra 2013 o pravilih za neposredna plačila kmetom na podlagi shem podpore v okviru skupne kmetijske politike ter razveljavitvi Uredbe Sveta (ES) št. 637/2008 in Uredbe Sveta (ES) št. 73/2009 (UL L 347, 20.12.2013, str. 608).

(5) Zemljevid vseh območij, določenih v skladu s členom 32(1) Uredbe (EU) št. 1305/2013.

(6) Uredba (EU) št. 1305/2013 Evropskega parlamenta in Sveta z dne 17. decembra 2013 o podpori za razvoj podeželja iz Evropskega kmetijskega sklada za razvoj podeželja (EKSRP) in razveljavitvi Uredbe Sveta (ES) št. 1698/2005 (UL L 347, 20.12.2013, str. 487).

(7) Uredba (EU) 2021/1060 Evropskega parlamenta in Sveta z dne 24. junija 2021 o določitvi skupnih določb o Evropskem skladu za regionalni razvoj, Evropskem socialnem skladu plus, Kohezijskem skladu, Skladu za pravični prehod in Evropskem skladu za pomorstvo, ribištvo in akvakulturo ter finančnih pravil zanje in za Sklad za azil, migracije in vključevanje, Sklad za notranjo varnost in Instrument za finančno podporo za upravljanje meja in vizumsko politiko (UL L 231, 30.6.2021, str. 159).

(8) UL L 147, 18.6.1993, str. 26.

(9) Uredba (EU) 2021/2116 Evropskega parlamenta in Sveta z dne 2. decembra 2021 o financiranju, upravljanju in spremljanju skupne kmetijske politike ter razveljavitvi Uredbe (EU) št. 1306/2013 (UL L 435, 6.12.2021, str. 187).

(10) Direktiva 2001/42/ES Evropskega parlamenta in Sveta z dne 27. junija 2001 o presoji vplivov nekaterih načrtov in programov na okolje (UL L 197, 27.7.2001, str. 30).